Bellerofon
Bellerofon er en heros i den græske mytologi, sønnesøn af Sisyfos. Homer fortæller denne myte: Mens Bellerofon tjente hos kong Proitos i Argos, blev dronningen forelsket i ham; da han afviste hendes tilnærmelser, påstod hun, at han havde forsøgt at voldtage hende. Han blev sendt bort til kong Iobates i Lykien med et forseglet brev, der indeholdt en ordre om, at Bellerofon skulle dræbes. Iobates satte ham i stedet på prøver, som han alle løste, deriblandt drabet på Chimaira (kimære); Bellerofon fik herefter prinsessen og det halve kongerige. I senere mytologi fortælles, at Bellerofon tæmmede den vingede hest Pegasus.